OSIEK-premio

OSIEK-premio estis premio por faka aŭ traduka laboro en la lingvo Esperanto. La premio estis aljuĝata ĉiujare al vivanta esperantisto pro kultura kreaĵo, precipe nefikcia, por kiu balotis plej multaj OSIEK-anoj kaj publikita per ia ajn perilo (libro, kasedo, videobendo, mikrofilmo, kompaktdisko...), kies amplekso egalvaloras al 100-paĝa libro. Kaze de traduko, la premio rekompencas la esperantigon, sendepende de la naturo de la originalo. La nuna valoro de la premio estas 700 eŭroj (ekde 2009).

Inter la kvin plej ofte proponaj fine decidis partoprenantoj de Internacia Esperanto-Konferenco de OSIEK, kiu okazis ĉiujare antaŭ Universala Kongreso.

Kadre de Internacia Esperanto-Konferenco, okazinta la 13-19an de julio 2019 en Kondoros (Hungario), la ĉeestantaj membroj de OSIEK per sekreta voĉdonado atribuis la premion al Halina Gorecka kaj Aleksander Korĵenkov (Rusio) pro ilia komuna enciklopedia verko Nia diligenta kolegaro (NDK), kuneldonita de Sezonoj kaj Litova Esperanto-Asocio en 2018. Ĉi tiu premio estis la lasta, aljuĝita de OSIEK, ĉar la Ĝenerala Asembleo de OSIEK, kunveninta en Kondoros, libervole dissolvis la asocion kaj konforme al sia statuto transdonis la havaĵon de OSIEK al E@I, asocio kun similaj kulturaj celoj.

Reguloj 

 Ĉiu OSIEK-membro rajtas, dum la tuta jaro, fari po 2 proponojn. Verkoj proponitaj antaŭ la 1a de majo al la OSIEK-komitatano responsa estos prezentitaj en la junia numero de la kultura revuo La Gazeto.
 La unuan tagon de la jara Konferenco (IEK), oni oficiale prezentas la 5 plej ofte proponitajn verkojn.
 La lastan tagon, membroj de OSIEK partoprenantaj la Konferencon sekrete voĉdonas inter tiuj kvin.

Listo de jam premiitaj verkistoj 
 2019: Halina Gorecka kaj Aleksander Korĵenkov (Rusio) pro ilia komuna enciklopedia verko Nia diligenta kolegaro
 2018: Frédéric Lauriol pro Teknika vortaro de Greziljono
 2017: Josip Pleadin (Kroatio) pro Ordeno de Verda Plumo
 2016: Carlo Minnaja (Italio) kaj Giorgio Silfer (Svislando) pro Historio de la Esperanta literaturo
 2015: ne atribuita
 2014: Peter Baláž (Slovakio) pro Esperanto Elektronike
 2013: Mikaelo Bronŝtejn (Rusio) pro Dek tagoj de kapitano Postnikov
 2012: István Ertl (Hungario) pro la traduko de Sensorteco de Imre Kertész
 2011: Laŭlum (Ĉinio) pro la traduko de Ĉe akvorando
 2010: Baldur Ragnarsson (Islando) pro la traduko de Sagao de Njal
 2009: Spomenka Štimec (Kroatio) pro Kroata milita noktlibro
 2008: Sergio Pokrovskij (Rusio) pro Komputika Leksikono
 2007: Ĵak Lepŭil' kaj Armela LeQuint (Francio) pro la traduko de Vojaĝo ĝis noktofino de Louis-Ferdinand Céline
 2006: André Cherpillod (Francio) pro Konciza Etimologia Vortaro
 2005: Christian Declerck (Belgio) pro Tarokoj kaj epokoj
 2004: Ed Borsboom (Nederlando) pro Vivo de Andreo Cseh
 2003: Gerrit Berveling (Nederlando) pro la traduko de du volumoj el la projekto Antologio Latina
 2002: Kreŝimir Barkoviĉ (Francio) pro la traduko de 7000 tagoj en Siberio de Karlo Ŝtajner
 2001: Eli Urbanová (Ĉeĥio) pro Hetajro dancas
 2000: Trevor Steele (Aŭstralio) pro Falantaj muroj
 1999: Xie Yuming (Ĉinio) pro la traduko de Ruĝdoma Sonĝo de Cao Xueqin
 1998: Claude Piron (Svislando) pro La Bona Lingvo
 1997: Fernando de Diego (Hispanio) pro la traduko de Cent jaroj da soleco de Gabriel García Márquez
 1996: Paul Gubbins (Britio) pro Kunvojaĝu
 1995: Donald Broadribb (Aŭstralio) pro la traduko de La Respubliko de Platono
 1994: Rüdiger Eichholz (Kanado) pro Esperanta Bildvortaro
 1993: Ulrich Lins (Germanio) pro La danĝera lingvo
 1992: Ebbe Vilborg (Svedio) pro Etimologia Vortaro de Esperanto
 1991: Evaldo Pauli (Brazilo) pro Mil Jaroj de Kristana Filozofio
 1990: Rihej Nomura (Japanio) pro Zamenhofa ekzemplaro

Referencoj

Eksteraj ligiloj 
 

Esperanto-premioj